วัดใจ SET พรุ่งนี้ขยับขึ้นได้ จับตาแนวต้าน 1,450 จุด
โบรกฯมอง แนวโน้มการลงทุนพรุ่งนี้ (8 มิ.ย.) ตลาดยังมีโอกาสที่จะปรับตัวขึ้นได้ แต่ก็ต้องดูว่าดัชนีฯจะสามารถผ่านแนวต้านที่ 1,450 จุด ได้หรือไม่ ถ้าไม่ได้ก็มีโอกาสที่จะเผชิญแรงขายทำกำไร โดยมีแนวรับที่ 1,430 จุด
7 มิ.ย. 2559

นายชัยยศ จิวางกูร ผู้อำนวยการฝ่ายวิเคราะห์หลักทรัพย์ บล.โกลเบล็ก เปิดเผยถึงตลาดหุ้นไทยในช่วงบ่ายนี้ (7 มิ.ย.) พลิกกลับเป็นติดลบ จากแรงขายทำกำไรทางเทคนิคหลังดัชนีฯไม่ผ่านแนวต้านสำคัญที่ 1,450 จุด และตลาดเทรดที่ P/E สูงมากถึง 22 เท่าแล้ว อย่างไรก็ตาม มองว่าเป็นแค่การพักฐานตลาดฯยังมีโอกาสที่จะปรับตัวขึ้นไปได้ต่ออีก
ขณะที่ตลาดหุ้นอื่นในภูมิภาคเอเชียวันนี้ต่างอยู่ในแดนบวกกันทั่วหน้า ขานรับคาดการณ์ว่าธนาคารกลางสหรัฐ (FED) จะปรับขึ้นอัตราดอกเบี้ยในลักษณะค่อยเป็นค่อยไป ขณะที่ตลาดบ้านเราปรับขึ้นตอบรับเรื่องนี้ไปแล้วในการเทรดช่วงเช้า พร้อมแนะติดตามตัวเลขการนำเข้า-ส่งออกของจีนและตัวเลขอัตราการขยายตัวทางเศรษฐกิจ (GDP) ของญี่ปุ่นที่จะประกาศในวันพรุ่งนี้ แม้ว่าจะไม่มีน้ำหนักต่อตลาดฯมากเท่าไร แต่ก็ถือว่าเป็นตัวเลขที่สำคัญ
แนวโน้มการลงทุนในวันพรุ่งนี้ (8 มิ.ย.) ตลาดยังมีโอกาสที่จะปรับตัวขึ้นได้ แต่ก็ต้องดูว่าดัชนีฯจะสามารถผ่านแนวต้านที่ 1,450 จุด ได้หรือไม่ ถ้าไม่ได้ก็มีโอกาสที่จะเผชิญแรงขายทำกำไร โดยมีแนวรับที่ 1,430 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
SCB ปิดที่ 143.00 บาท เพิ่มขึ้น 2.50 บาท
TASCO ปิดที่  26.75 บาท เพิ่มขึ้น 2.25 บาท
PTTEP ปิดที่  82.50 บาท เพิ่มขึ้น 1.00 บาท
PTT ปิดที่ 309.00 บาท เพิ่มขึ้น 1.00 บาท
AOT ปิดที่ 387.00 บาท ไม่เปลี่ยนแปลง